31980R3308
L 345/1
JURNALUL OFÍCIAL AL UNIUNII EUROPENE
REGULAMENTUL (CEE, EURATOM) NR. 3308/80 AL CONSILIULUI
din 16 decembrie 1980
privind înlocuirea Unității de cont europene cu ECU în actele comunitare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 235,
având în vedere Tratatul de instituire a Comunității Europene a Energiei Atomice, în special articolul 203,
având în vedere propunerea Comisiei (1),
având în vedere avizul Parlamentului european (2),
întrucât Regulamentul (CEE) nr. 3180/78 (3) a definit o nouă unitate de cont denumită „ECU”;
întrucât este util să se procedeze la unificarea unităților de cont utilizate de Comunități; întrucât este, în consecință, necesară înlocuirea Unității de cont europene (UCE) cu ECU în toate actele comunitare;
întrucât este utilă prevederea unei dispoziții care să păstreze, până la înlocuirea cu ECU a Unității de cont europene, drepturile și obligațiile contractate în Unități de cont europene,
ADOPTĂ PREZENTUL REGULAMENT:
Articolul 1
În toate actele comunitare care sunt în aplicare la momentul intrării în vigoare a prezentului regulament, termenii „Unitate de cont europeană” sunt înlocuiți cu termenul „ECU”.
Articolul 2
Definiția Unității de cont europene așa cum exista înainte de intrarea în vigoare a prezentului regulament rămâne aplicabilă drepturilor și obligațiilor apărute înainte de intrarea în vigoare a prezentului regulament și stabilite în Unități de cont europene.
Articolul 3
Prezentul regulament intră în vigoare la data de 1 ianuarie 1981.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 decembrie 1980.